Diari Oficial de la Generalitat Valenciana


Sumari del DOGV 7695, del 12-01-2016 (2015/10837)

RESOLUCIÓ de 21 de desembre de 2015, del director gerent de l'Institut Valencià d'Art Modern, per la qual es convoquen sis beques de formació i perfeccionament per a l'any 2016.
---------------------------------------------------------------------------------------------------------------------------------------------------------------------------------

### Dades del document

Número de DOGV
:   7695

Data del DOGV
:   12-01-2016

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/10992


Data del document
:   21-12-2015

Organisme emissor
:   Institut Valencià d'Art Modern, IVAM

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 21 de desembre de 2015, del director gerent de l'Institut Valencià d'Art Modern, per la qual es convoquen sis beques de formació i perfeccionament per a l'any 2016. [2015/10854]  
L'Institut Valencià d'Art Modern (IVAM) és una entitat de dret públic de la Generalitat amb personalitat jurídica pròpia i amb autonomia econòmica i administrativa per a la realització dels seus fins, entre els quals es troben el coneixement, foment, investigació i difusió de l'art modern.  
En el marc del desplegament i compliment d'estos objectius, l'IVAM convoca la concessió de sis beques perquè els joves puguen accedir a la realització de pràctiques professionals en l'àmbit de l'Administració pública, existint consignació econòmica per a això en el pressupost de l'IVAM per a l'exercici 2016 i per al 2017, condicionada a l'existència de crèdit suficient.  
En virtut de les facultats que em confereix l'article 24 de la Llei 9/1986, de 30 de desembre, per la qual es crea l'Institut Valencià d'Art Modern i l'article 8 del Reglament d'organització i funcionament de l'IVAM, resolc:  
  
Primer  
Convocar la concessió, en règim de concurrència competitiva, de sis beques de formació i perfeccionament següents a desenrotllar en els següents departaments de l'IVAM:  
  
1. Beca de Gestió Administrativa  
Departament: Gestió Administrativa  
Funcions: gestió administrativa del museu  
Duració: 12 mesos des de la seua adjudicació  
Dotació: 1000 ?/mes  
  
2. Beca de Gestió Econòmica  
Departament: Gestió Econòmica  
Funcions: gestió econòmica del museu  
Duració: 12 mesos des del 17 de setembre de 2016  
Dotació: 1000 €/mes  
  
  
3. Beca de Documentació  
Departament: Biblioteca  
Funcions: documentalista  
Duració: 12 mesos des de la seua adjudicació  
Dotació: 1000 ?/mes  
  
4. Beca d'Activitats Culturals  
Departament: Activitats i Programes Culturals  
Funcions: atenció de les activitats culturals del museu  
Duració: 12 mesos des de la seua adjudicació  
Dotació: 1000 ?/mes  
  
5. Beca de Comunicació  
Departament: Comunicació i Xarxes Socials  
Funcions: Comunicació, community mànager de les xarxes socials del museus, generació de continguts i difusió de les activitats del museu.  
Duració: 12 mesos des de la seua adjudicació  
Dotació: 1000 ?/mes  
  
6. Beca de Didàctica  
Departament: Didàctica  
Funcions: atenció de les activitats didàctiques del museu  
Duració: 12 mesos des de la seua adjudicació  
Dotació: 1000 ?/mes  
  
Segon  
Aprovar les bases que s'adjunten com a annex de la present resolució, les quals regiran en aquesta convocatòria.  
  
Tercer  
L'import de les sis beques serà finançat amb càrrec al capítol I del pressupost de l'IVAM per a l'exercici 2016, i la seua concessió i gaudi es considerarà condicionada, en el període de 2017 que les beques comprenguen, a la consignació de crèdit adequat i suficient per aquest exercici.  
  
Quart  
La present resolució entrarà en vigor a partir del dia següent de ser publicada en el Diari Oficial de la Comunitat Valenciana.  
  
De conformitat amb el que estableixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei reguladora de la jurisdicció contenciosa administrativa, esta resolució, que posa fi a la via administrativa, podrà ser recorreguda potestativament en els terminis i davant dels òrgans que s'indiquen a continuació:  
  
a) El recurs de reposició haurà d'interposar-se davant del director gerent de l'IVAM en el termini d'un mes a comptar des del dia següent de ser publicada aquesta resolució.  
b) El recurs contenciós administratiu haurà de plantejar-se davant del Tribunal Superior de la Comunitat Valenciana en el termini de dos mesos a comptar des del dia següent de ser publicada.  
  
València, 21 de desembre de 2015.- El director gerent de l'IVAM: José Miguel García Cortés.  
  
  
ANNEX I  
Bases de la convocatòria per a la concessió de sis beques   
de formació i perfeccionament a realitzar en l'IVAM  
  
Primera. Objecte  
Les beques s'atorguen per a facilitar als aspirants que reunisquen els requisits indicats en aquest annex l'aprenentatge en els diferents àmbits de la gestió museística així com per a donar-los la possibilitat de participar en l'activitat museística en col·laboració amb els equips tècnics de l'IVAM que corresponguen.  
  
Segona. Requisits dels aspirants  
Les beques objecte d'esta convocatòria s'adjudicaran per mitjà de concurs de mèrits entre els diversos aspirants que, amb anterioritat a la finalització del termini de presentació d'instàncies, reunisquen els següents requisits:  
a) No ser major de 35 anys.  
b) Estar en possessió del títol oficial universitari o equivalent exigit en la convocatòria, expedit o homologat per les autoritats espanyoles corresponents i que no hagen transcorregut més de cinc anys des de la seua finalització i dels idiomes sol·licitats com a requisit, si és el cas:  
  
  
a) Beca de Gestió Administrativa  
Llicenciatura o Grau en Dret  
  
b) Beca de Gestió Econòmica  
Llicenciatura o Grau en Econòmiques o en Direcció i Administració d'Empreses  
  
c) Beca de Documentació  
Llicenciatura en Documentació o Grau en Informació i Documentació o Diplomatura en Biblioteconomia i Documentació  
  
d) Beca d'Activitats Culturals  
Llicenciatura o Grau en Història de l'Art o en Belles Arts  
  
e) Beca de Comunicació  
Llicenciatura o Grau en Periodisme o en Comunicació Audiovisual  
  
Nivell B2 o equivalent d'anglés  
Nivell Mitjà-B2 de Valencià de la JQCV  
f) Beca de Didàctica  
Llicenciatura o Grau en Pedagogia, Grau en Mestre en Educació Primària o en Educació Infantil, Diplomatura en Mestre en Educació Primària o en Educació Infantil  
  
c) No haver sigut beneficiari de beques de pràctiques professionals en la Generalitat per un període igual o superior a 36 mesos.  
d) No trobar-se incurs en les prohibicions per a obtindre la condició de beneficiari, establides en l'article 13 de la Llei 38/2003, de 17 de novembre, General de Subvencions, la qual cosa s'acreditarà per mitjà de la declaració responsable inclosa en la sol·licitud.  
e) Disposar de cobertura sanitària.  
2. Els sol·licitants hauran de reunir els requisits i condicions que assenyalen les convocatòries al terme del termini de presentació de les sol·licituds.  
3. No podran optar a una beca els que en el moment de publicar-se la convocatòria ja estiguen disfrutant d'una beca de pràctiques professionals en la Generalitat, llevat que es concórrega a la mateixa beca que s'està disfrutant o que resten menys de dos mesos per a la seua finalització.  
  
Tercera. Sol·licituds  
1. El formulari de sol·licitud que s'adjunta podrà presentar-se en el termini de 15 dies hàbils a partir de l'endemà de ser publicada esta convocatòria en el Diari Oficial de la Comunitat Valenciana.  
2. Les sol·licituds firmades, acompanyades únicament del currículum, es presentaran en les oficines de l'IVAM per a ser registrades, en el carrer de Guillem de Castro, 118, 46513 València, o s'enviaran al correu electrònic j.zskqtkdoyjirjl@krpo.ex, i es tornarà per aquest mitjà la sol·licitud registrada.  
3. El formulari de sol·licitud incorpora una declaració responsable per mitjà de la qual el sol·licitant manifesta sota la seua responsabilitat que totes les dades arreplegades en la sol·licitud i en el currículum que s'adjunta són verídiques. Segons el que disposa l'article 71 bis de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, la inexactitud, falsedat o omissió, de caràcter essencial, en qualsevol dada o manifestació, en la dita declaració responsable, així com la falta d'acreditació dels requisits exigits, determinarà la impossibilitat de seguir en la convocatòria.  
4. Així mateix, el formulari conté una indicació que les dades de caràcter personal que hi conté podran ser incloses en un fitxer per que siguen tractades pel titular responsable d'aquest, fent ús de les funcions pròpies que tinga atribuïdes en l'àmbit de les seues competències. Al seu torn, s'informa els interessats de la possibilitat d'exercir els drets d'accés, rectificació, cancel·lació i oposició, tot això de conformitat amb el que disposa l'article 5 de la Llei Orgànica 15/1999, de Protecció de Dades de Caràcter Personal (BOE 298, 14.12.1999).  
  
5. A fi de reduir les càrregues administratives als interessats, junt amb la sol·licitud i currículum, que s'hauran de presentar d'acord amb els models normalitzats que s'adjunten en annex, no s'acompanyarà cap documentació.  
6. Si la sol·licitud no reuneix totes les dades exigides o no s'aporta el currículum, es requerirà l'interessat per que en el termini de 10 dies hàbils esmene el defecte o acompanye els documents preceptius amb la indicació que, si no ho fa, es considerarà que desisteix de la seua petició i exclòs del procediment.  
  
7. Els sol·licitants que hagen sigut seleccionats per a la fase d'entrevista han de presentar la documentació acreditativa dels mèrits detallats en el currículum amb 10 dies d'antelació a la data fixada per a l'entrevista. De forma contrària, o si la comissió avaluadora comprovara que hi ha falsedat en les dades inclosos en el currículum per l'aspirant perquè no els pot acreditar documentalment, este quedarà exclòs del procediment i es convocarà al següent aspirant classificat per a la realització de l'entrevista. Esta documentació és la següent:  
  
a) Títol de Llicenciat, Grau o Diplomat, si és el cas, homologat a Espanya.  
b) Títol dels idiomes sol·licitats com a requisits en la beca de Comunicació  
c) Expedient acadèmic compulsat amb la nota mitjana oficial.  
d) Documentació acreditativa dels mèrits al·legats en el currículum.  
  
Tots els documents seran originals o fotocòpies compulsades.  
8. Els mèrits que no siguen acreditats suficientment no seran tinguts en compte als efectes de la seua valoració. El compliment temporal dels mèrits es considerarà referit a la data de finalització del termini de presentació de sol·licituds.  
9. Si en qualsevol moment del procés arriba a coneixement de la comissió avaluadora que algun dels sol·licitants no posseeix la totalitat dels requisits exigits, haurà de requerir-lo per a la seua acreditació. En cas que no siguen acreditats dins del termini, quedarà exclòs del procés, amb la indicació prèvia de les inexactituds o falsedats formulades pel sol·licitant.  
  
Quarta. Barem per a avaluar els mèrits personals  
En la convocatòria regulada per estes bases seran tinguts en compte els següents criteris de valoració amb la ponderació que s'estableix:  
  
A) Expedient acadèmic: es valorarà fins a un màxim de 13 punts  
  
1. La puntuació assignada a l'expedient acadèmic coincidirà amb la nota mitjana ponderada, donant lloc a una valoració entre 5 i 10 punts.  
  
Quan la ponderació estiga realitzada amb una puntuació del 0-4 s'aplicarà el que disposa l'apartat 13.4 i 5 del Reial Decret 1267/1994, de 10 de juny, pel qual es modifica el Reial Decret 1497/1987, de 27 de novembre, pel qual s'establixen les directrius generals comunes dels plans d'estudi.  
2. Altres títols oficials que no constituïsquen un requisit per a la concessió. En este subapartat la puntuació màxima serà de 3 punts:  
1. Doctor: 2 punts.  
2. Llicenciat/da universitari/ària: 1 punt.  
3. Diplomat/da universitari/ària: 0,50 punts.  
Per a la beca de documentalista i de didàctica per estar dirigida a diplomats i llicenciats, indistintament, tindre la llicenciatura superior en la matèria requerida es valorarà en 0,50 punts.  
  
B) Coneixement del valencià: només es valoraran els certificats expedits o homologats per la Junta Qualificadora de Coneixements del Valencià, d'acord amb l'escala següent i puntuant-se exclusivament el nivell més alt acreditat:  
Oral: 0,25 punts.  
Elemental: 0,50 punts.  
Mitjà: 0,75 punts.  
Superior: 1 punt.  
  
C) Idiomes de l'Unió Europea:  
Es valorarà cada nivell superat, d'acord amb el Marc Comú Europeu de Referència per a les Llengües, amb 0,20 punts.  
La puntuació màxima serà d'1 punt.  
Només es valoraran els títols expedits per les escoles oficials d'idiomes, universitats, ministeris o qualsevol organisme oficial acreditat.  
  
  
D) Coneixements addicionals:  
1. Experiència professional relacionada directament amb l'objecte de la beca fins a 2 punts, i es computarà 0,10 per mes complet treballat.  
2. Cursos de formació relacionats amb l'objecte de la beca fins a un màxim de 4 punts.  
Es valoraran els cursos de formació i perfeccionament de duració igual o superior a 15 hores que hagen sigut cursats o impartits per l'interessat d'acord amb l'escala següent:  
a) De 200 hores o més: 3 punts.  
b) De 100 hores o més: 2 punts.  
c) De 75 hores o més: 1,5 punts.  
d) De 50 hores o més: 1 punt.  
e) De 25 hores o més: 0,5 punts.  
f) De 15 hores o més: 0,2 punts.  
Els centres de formació que impartisquen cursos han de ser organismes oficials o centres reconeguts.  
Els sol·licitants hauran de posseir els requisits i les condicions que s'assenyalen en aquesta convocatòria en acabar el termini de presentació de sol·licituds.  
  
E) Entrevista: es valorarà fins a un màxim de 8 punts.  
  
Quinta. Resolució de la convocatòria  
Per a la valoració dels mèrits es constituirà una comissió avaluadora integrada per:  
Presidenta: la subdirectora general d'Administració.  
Vocals:  
- La subdirectora general de Comunicació i Xarxes Socials.  
- La cap de Gestió Administrativa.  
- La cap de Gestió Econòmica.  
Secretària amb veu, però sense vot: tècnica de gestió administrativa.  
  
Es faculta la comissió avaluadora per a realitzar, per mitjà dels seus membres o a través de l'assessorament d'altres tècnics, totes les comprovacions necessàries per a qualificar millor els mèrits al·legats, i fer un seguiment periòdic del treball realitzat durant el temps que estiga vigent la beca. La comissió podrà tindre tants assessors com considere convenient.  
A la vista dels mèrits al·legats en el currículum, la comissió avaluadora valorarà els mèrits d'acord amb la informació obtinguda dels currículums.  
Els cinc candidats de cada especialitat que obtinguen la millor puntuació seran convocats per a la realització de la fase d'entrevista. La comissió elevarà la proposta de concessió de les beques, en el termini màxim de tres mesos comptats des del dia que finalitze el termini de presentació de sol·licituds, al director gerent de l'IVAM, el qual resoldrà la convocatòria. La resolució de concessió de les beques es publicarà en el Diari Oficial de la Comunitat Valenciana.  
Si en el termini de tres mesos comptats des de la data en que la sol·licitud haja tingut entrada en el registre de l'òrgan competent per a la seua tramitació, no es dicta i notifica la resolució corresponent a esta convocatòria, es considerarà que l'efecte del silenci administratiu és desestimatori de les sol·licituds presentades.  
Així mateix, la comissió qualificadora podrà formular una proposta en el sentit que siga declarada deserta la convocatòria si, segons el seu parer, no hi ha concursants amb mèrits suficients per a merèixer l'adjudicació.  
  
Sexta. Condicions generals  
1. Estes beques són incompatibles amb l'exercici de qualsevol activitat laboral remunerada.  
2. Estes beques són incompatibles amb altres que es poden concedir per a la mateixa activitat o per a una activitat semblant.  
3. Els beneficiaris no hauran d'incórrer en cap de les circumstàncies arreplegades en l'article 13 de la Llei 38/2003, General de Subvencions.  
  
4. No podran ser beneficiaris els sol·licitants que no es troben, quan finalitze el termini de presentació de la sol·licitud, al corrent de les obligacions tributàries i de la Seguretat Social.  
  
Sèptima. Obligacions i drets de la persona beneficiària de la beca  
  
Tindran la consideració de beneficiaris de les beques els destinataris dels fons públics que hagen de realitzar l'activitat que va fonamentar l'atorgament per mitjà de la Resolució del director gerent de l'IVAM.  
  
Les obligacions dels beneficiaris consistiran en:  
a) El becari haurà d'estar al corrent de les obligacions tributàries i davant de la Seguretat Social. Tot això amb anterioritat a dictar-se la proposta de resolució de la concessió de la beca.  
b) L'ampliació i el perfeccionament dels seus coneixements en la matèria, per mitjà de la col·laboració amb el personal tècnic de l'IVAM en els treballs específics que se li encomanen, requerirà l'obligació de romandre en els locals del centre i realitzar l'horari que establisca la institució.  
c) Comunicar a l'IVAM l'obtenció o gaudi d'altres beques, subvencions ajudes per a la mateixa finalitat, procedents de qualssevol de les administracions o ens públics, o la realització de treballs o estudis que dificulten el compliment de la finalitat de la beca.  
d) La persona beneficiària de la beca està obligada a acceptar la concessió de la beca i renunciar a qualsevol altra beca de què gaudisca.  
e) Acabat el termini de la beca, i amb l'informe d'assistència, aprofitament i aptitud realitzat pel cap del departament o àrea, s'expedirà el certificat corresponent.  
  
Octava. Resultats dels treballs  
Per mitjà de l'acceptació de les bases de la convocatòria, els becaris cedeixen gratuïtament i de forma indefinida els resultats que s'obtinguen com a conseqüència de l'execució del contingut de les beques, així com la memòria final, si és el cas, a l'IVAM, que se'n reserva el dret de publicació i utilització, llevat que la normativa aplicable en determinades matèries disposen una altra cosa.  
  
Novena. Duració de la beca, dotació econòmica i pròrroga  
El període de gaudi de la beca serà de 12 mesos naturals, segons es disposa en la present convocatòria, i s'iniciarà en la data que indique el director gerent de l'IVAM mitjançant una resolució.  
  
Les beques estaran dotades amb un import íntegre mensual de 1.000 euros i serà la forma de pagament mensual, previ certificat del cap del departament corresponent, que acredite la bona marxa de l'objecte de la beca.  
Sobre aquest import haurà d'efectuar-se la retenció corresponent a compte de l'impost de sobre la renda de les persones físiques, així com la corresponent cotització a la Seguretat Social en els termes establits en el Reial Decret 1493/2011, de 24 d'octubre, i les altres que, si és el cas, puguen correspondre.  
El període de la beca podrà prorrogar-se per resolució del director gerent de l'IVAM, sense necessitat de nova convocatòria, per un període màxim de 12 mesos addicionals, sempre que hi haja disponibilitat pressupostària corresponent i l'exercici de l'activitat que s'estiga efectuant així ho requerisca o aconselle.  
  
Deu. Naturalesa de la beques  
Aquestes beques són de formació, perfeccionament de coneixements i adquisició d'experiència i habilitats, i les tasques que comporten es desenrotllaran junt amb els tècnics del departament i personal de les distintes àrees de l'IVAM.  
La concessió i gaudi de les beques no estableixen cap tipus de relació laboral amb l'IVAM, ni suposen cap compromís per a la incorporació posterior del becari a la plantilla de la entitat.  
  
Onze. Suspensió de la beca  
1. En cas de malaltia física o psíquica del becari, acreditada per mitjà de certificat mèdic, que impedisca la realització de les pràctiques formatives, la presidenta de l'IVAM podrà concedir una suspensió temporal de la beca, per un període màxim de dos mesos. Si transcorregut el termini, no es produeix la incorporació a l'activitat formativa, la presidenta de l'IVAM podrà resoldre la beca i cobrir-la, si és el cas, segons l'orde establit en la borsa de reserva que resulte del procés de selecció.  
  
2. En cas de maternitat, adopció o acolliment, la suspensió podrà estendre's per a la mare, a petició de la interessada, fins al període de 16 setmanes.  
3. La suspensió comportarà la interrupció de la dotació econòmica de la beca, i se'n reprendrà l'abonament amb la represa de les activitats formatives.  
4. El període de suspensió de la beca no serà comptabilitzat com a període de gaudi d'aquesta.  
  
Dotze. Contravencions i disposicions subsegüents  
L'IVAM podrà deixar sense efecte, per resolució del director gerent de l'IVAM a proposta de la comissió qualificadora, qualsevol de les beques concedides, amb audiència prèvia a l'interessat, quan el beneficiari incórrega en alguna de les causes següents:  
a) Incompliment de les seues obligacions.  
b) No realitzar l'activitat que motiva la concessió.  
c) Deixar de reunir els requisits exigits en la present convocatòria.  
d) Incórrer en supòsit d'incompatibilitat per a la seua concessió o gaudi, de conformitat amb la base sexta de la present convocatòria.  
e) Incomplir, sense causa que ho justifique, qualsevol altra de les condicions establides en la present convocatòria.  
  
Tretze  
Tota alteració de les condicions tingudes en compte per a la concessió de les beques i, en tot cas, l'obtenció o gaudi concurrent de beques, subvencions o ajudes atorgades per altres administracions o ens públics o privats, o la realització de treballs o estudis que dificulten el compliment de la finalitat de la beca podrà donar lloc a la modificació i, si és el cas, revocació de la resolució de concessió.  
  
Catorze. Incidències  
Serà procedent el reintegrament de les quantitats percebudes i l'exigència de l'interès de demora des del moment del pagament de la beca en els supòsits següents:  
a) Haver obtingut la beca sense reunir les condicions exigides per a això.  
b) Incompliment de la finalitat per a la qual ha sigut concedida la beca.  
c) Incompliment de les condicions imposades a l'adjudicatari amb motiu de la concessió i gaudi de la beca.  
  
Quinze. Borsa de reserva i substitucions  
Davant de les incidències, renúncies, abandons o incompliments que deixen vacant una beca, es procedirà, si és el cas, valorades les noves circumstàncies, a cobrir la segona de l'orde establit en la borsa de reserva que resulte del procés de selecció. La renúncia o resolució de la beca per qualsevol altre motiu, comportarà la pèrdua de tots els seus drets inherents i, per tant, el seu import deixarà de percebre's a partir del moment de la renúncia o resolució, i s'hauran de reintegrar les quantitats percebudes indegudament.  
  
Setze. Causes de reintegrament de l'import de la beca  
Els becaris hauran de reintegrar l'import de la beca si incorren en alguna de les causes previstes en l'article 37 de la Llei 38/2003, de 17 de novembre, General de Subvencions.  
  
Dèsset. No subjecció política de competències UE en matèria d'ajudes públiques  
La present convocatòria no està subjecta a la política de competència de la Unió Europea en matèria d'ajudes públiques.